VSL Sklep I Cpg 236/2024
Sodna praksa višjih sodišč, 2024-06-04

stroški izvedenca - odmera nagrade in stroškov izvedenca - izvedenina - materialni stroški - prispevki - osnova za obračun prispevkov

Utemeljena je pritožbena trditev, da je sodišče prve stopnje izvedencu priznalo izvedenino v znesku 265,00 EUR, potem pa znesek (spet) povečalo za materialne stroške v višini 10,00 EUR. Tako namreč izhaja iz I. točke izreka izpodbijanega sklepa. Pri tem tudi višje sodišče odločitve ni moglo preizkusiti, saj se vsota zneskov v I. točki izreka izpodbijanega sklepa ne ujema (sodišče prve stopnje je zmotno ugotovilo, da prispevek za pokojninsko in invalidsko zavarovanje znaša 21,11 EUR, prispevek za poškodbe pri delu in poklicne bolezni pa 1,26 EUR), odločitev v tem delu pa je tudi v nasprotju z obrazložitvijo iz 2. in 3. točke sklepa.

I. Pritožbi se ugodi in se izpodbijani sklep v I. točki izreka spremeni tako, da se sedaj glasi:

"Sodnemu izvedencu A. A., ..., se prizna izvedenina v znesku 265,00 EUR, ki se poveča za 8,85-odstotni prispevek za pokojninsko in invalidsko zavarovanje v višini 23,45 EUR ter za 0,53-odstotni prispevek za poškodbe pri delu in poklicne bolezni v višini 1,40 EUR, kar skupaj znaša 289,85 EUR."

II. Tožeča stranka je dolžna toženi stranki v roku 15 dni od vročitve tega sklepa povrniti stroške pritožbenega postopka v znesku 255,00 EUR, v primeru zamude z zakonskimi zamudnimi obrestmi, ki pričnejo teči prvi dan po preteku tega roka do plačila.

1. Sodišče prve stopnje je z izpodbijanim sklepom sodnemu izvedencu A. A., ..., priznalo izvedenino v znesku 265,00 EUR, jo povečalo za 8,85-odstotni prispevek za pokojninsko in invalidsko zavarovanje v višini 21,11 EUR ter za 0,53-odstotni prispevek za poškodbe pri delu in poklicne bolezni v višini 1,26 EUR in materialne stroške v višini 10,00 EUR, kar skupaj znaša 297,37 EUR (I. točka izreka izpodbijanega sklepa), ugotovilo, da sodni izvedenec ni zavezanec za DDV (II. točka izreka izpodbijanega sklepa), odločilo, da se znesek nagrade nakaže na izvedenčev transakcijski račun (III. točka izreka izpodbijanega sklepa) in toženi stranki naložilo, da položi dodaten predujem za stroške izvedbe dokaza z izvedencem v višini 400,00 EUR, na v tej točki izreka navedeni transakcijski račun sodišča (IV. točka izreka izpodbijanega sklepa).

2. Zoper I. točko izreka sklepa, in sicer v delu, ki se nanaša na nagrado in stroške izvedenca nad 289,85 EUR, se je iz vseh pritožbenih razlogov po prvem odstavku 338. člena Zakona o pravdnem postopku - ZPP pravočasno pritožila toženka.

5. V tej zadevi je sodišče prve stopnje imenovalo izvedenca za raziskave prometnih nezgod, promet, motorna vozila in avtomobilsko stroko, ki je izdelal izvedensko mnenje, 15. 10. 2023 pa še njegovo dopolnitev, o stroških katere je odločeno z izpodbijanim sklepom.

6. Sodišče prve stopnje je izvedencu priznalo nagrado in stroške za: pregled in študij spisa (51,00 EUR), preučevanje dodatne dokumentacije (51,00 EUR), pisno izdelavo izvida in mnenja (153,00 EUR) ter materialne stroške (10,00 EUR).

7. Sodišče prve stopnje je v izpodbijanem sklepu navedlo, da je pri naložitvi plačila izvedencu upoštevalo 8,85-odstotni prispevek za pokojninsko in invalidsko zavarovanje in prispevek za poškodbe pri delu in poklicne bolezni (v skladu z Zakonom o zdravstvenem varstvu in zdravstvenem zavarovanju), ki ju je obračunalo od nagrade, tako da je dejanski strošek izplačila izvedencu večji.

8. Ob materialnopravnem preizkusu izračuna višje sodišče ugotavlja, da toženka v pritožbi utemeljeno uveljavlja, da izračun izvedenine ni pravilen. Oba prispevka je treba obračunati od nagrade in stroškov izvedenca. Od vsote zgoraj naštetih nagrad izvedenine in stroškov (265,00 EUR) tako znaša 8,85-odstotni prispevek za pokojninsko in invalidsko zavarovanje 23,45 EUR, 0,53-odstotni prispevek za poškodbe pri delu in poklicne bolezni pa 1,40 EUR, skupaj torej 289,85 EUR.

9. Utemeljena pa je tudi pritožbena trditev, da je sodišče prve stopnje izvedencu priznalo izvedenino v znesku 265,00 EUR, potem pa znesek (spet) povečalo za materialne stroške v višini 10,00 EUR. Tako namreč izhaja iz I. točke izreka izpodbijanega sklepa. Pri tem tudi višje sodišče odločitve ni moglo preizkusiti, saj se vsota zneskov v I. točki izreka izpodbijanega sklepa ne ujema (sodišče prve stopnje je zmotno ugotovilo, da prispevek za pokojninsko in invalidsko zavarovanje znaša 21,11 EUR, prispevek za poškodbe pri delu in poklicne bolezni pa 1,26 EUR), odločitev v tem delu pa je tudi v nasprotju z obrazložitvijo iz 2. in 3. točke sklepa.

10. V skladu s 5. alinejo 358. člena ZPP in v skladu s 3. točko 365. člena ZPP v zvezi s prvim odstavkom 366.a člena istega zakona je zato višje sodišče pritožbi ugodilo in izpodbijani sklep spremenilo tako, da je v I. točki izreka izpodbijanega sklepa priznane zneske iz naslova nagrade in stroškov ustrezno znižalo.

11. Toženka je s pritožbo uspela, zato ji je na podlagi prvega odstavka 165. člena v zvezi s prvim odstavkom 154. člena ZPP tožnica dolžna povrniti stroške pritožbenega postopka. Glede na vrednost izpodbijanega dela odločitve (7,52 EUR) potrebni stroški tožnice znašajo 250 točk za pritožbo (tar. št. 22/1 OT) in 2 odstotka materialnih stroškov (tretji odstavek 11. člena OT), kar skupaj znaša 255,00 EUR.

Zakon o pokojninskem in invalidskem zavarovanju (2012) - ZPIZ-2  - člen 20, 20/1, 20/1-2

Zakon o zdravstvenem varstvu in zdravstvenem zavarovanju (1992) - ZZVZZ  - člen 17, 17/1, 17/1-5

Pravilnik o sodnih izvedencih, sodnih cenilcih in sodnih tolmačih (2018) - člen 49, 49/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.